Krever TV 2-gransking etter dyredød på «Farmen»
Denne sesongen har det vært mye problemer rundt dyreholdet i TV 2-serien. Først måtte en ku avlives etter å ha blitt syk. Deretter skjedde det samme med en kalv. I tillegg fødte grisen døde grisunger. Nå reagerer dyrevernsorganisasjonene. Informasjonsansvarlig Live Kleveland ved Dyrevernalliansen sier til VG at hun ikke har sett «Farmen», men baserer seg på innspill fra publikum. - Vår agronom sier det man har sett på «Farmen» er vanlige dyrevelferdsproblemer i landbruket. Jurbetennelse, spedgrisdød, slike ting er vanlig. Men det vi reagerer på er at ikke disse dyrene blir tatt bedre hånd om i TV-programmet, sier hun.Hun mener det må være en forutsetning at dyr har det bra når de er en del av underholdning på TV, og blir beroliget av TV 2s svar om rutinene de har hatt i programmet. Likevel etterlyser hun at TV-kanalen tar grep i saken. - Jeg håper de tar selvkritikk når det har vært så mye problemer som det har vært. Av og til har man uflaks, det vet alle som driver med dyrehold. Men vi kan ikke være sikre på at det er det som har skjedd. Vi kan heller ikke vurdere det, men vi håper de tar en grundig gjennomgang selv, sier hun, og fortsetter: - Jeg forventer at de vil gå gjennom hva som har skjedd, for dette er ikke god reklame for dem. Jeg føler meg ganske trygg på at de tar signalene og gjennomgår rutinene igjen. Så får de konkludere som de vil, og offentliggjøre det de vil. Det viktigste er at de ser på dette, sier hun. På direkte spørsmål om TV 2 nå vil vurdere rutinene, svarer pressekontakt Alex Iversen slik: - Produksjonsselskapet Strix, og TV 2 som oppdragsgiver, tar dyrevelferden svært alvorlig. Vi mener at dyrevelferden er blitt ivaretatt på en svært forsvarlig måte også denne sesongen, og at det er gode rutiner på plass. I år har det vært noe mer problemer enn vanlig, men årsaken var ikke produksjonen, eller deltakerne, men plager dyra hadde fra før. Når det er sagt, jobber vi alltid får å bli bedre i det vi gjør. Produksjonsselskapet Strix opplyser til VG at de har en egen dyreansvarlig som har daglig tilsyn med alle dyrene. I tillegg har syke dyr gjentatte ganger hatt besøk av veterinær. - Produksjonen tar dyrevelferden svært alvorlig og følger hele tiden tett med på hvordan dyrene har det. I år har vi i år hatt noen flere problemer enn det som er vanlig. Det er dessverre en trist og vanskelig del av det å drive med dyr, at de noen ganger blir syke og dør. Slik er det på «Farmen» som hos alle andre som jobber med dyr, sier produksjonsleder Sigrid Hågenrud i Strix.Hun forteller at grisen hadde rødsyke en måned før den skulle grise, og at de i etterkant av dette kontrollerte flere ganger at grisungene var friske og i live. - Under fødselen viste det seg at mange var dødfødte. De som overlevde var ikke purka interessert i å ta vare på. De grisene som levde fikk tilsyn av dyrlege flere ganger. De ble holdt varme og fikk i seg mat, men dessverre var de for svake til at de overlevde, sier Hågenrud. Hun understreker at purka fortsatt lever i beste velgående. - Kalven var svært syk og kunne aldri ha overlevd. Den hadde store hjerte/lunge problemer, slet med å puste ordentlig, hadde svært høy puls og ble utslitt bare etter å ha spist i få minutter. Kalven hadde veterinærtilsyn gjentatte ganger, og dyrlegen konkluderte med at kalven ikke hadde noen muligheter til å klare seg. Det ble da bestemte, i samråd med dyrlegen, at det beste var å avlive den.Dyrevernalliansen stiller spørsmål ved om produksjonen har fulgt godt nok med. - Jeg stoler på veterinæren, men spørsmålet er om man har grepet inn raskt nok, om man har fulgt godt nok med. Det er opp til TV 2 å vurdere, så krever ikke vi mer enn det. Det er straff nok at det er satt kritisk fokus på, så forutsetter vi at de tar det på alvor. - Dere skriver i innlegget på Facebook kritisk om det å benytte dyrs lidelser og død som underholdning. I hvilke tilfeller mener dere det har skjedd i «Farmen»? - Det er ikke spesifikt dette programmet, det er generelt. Vi mener dyr ikke skal lide for underholdning, men det er noe annet å filme om de lider. - Hva tenker dere om slakting på «Farmen»? Det brukes til mat men er også underholdning? - Vi har ikke reagert på sånne ting. Så lenge det er til matproduksjon er det ikke noe vi prioriterer.
Dyrevernalliansen krever at TV 2 går gjennom rutinene etter at en ku og en kalv måtte avlives på «Farmen».